Неименована песма Алексе Шантића 14
Алекса Шантић 

Ој вјетрићу, друже мио,
Кажи мени гдје си био,
Ој вјетрићу, друже мио?

"Млад јуначе, друже мио,
Ја сам с твојом драгом био,
Млад јуначе, друже мио".

Ој вјетрићу, друже драги,
Ја шта моја драга ради,
Ој вјетрићу, друже драги?

"Твоја драга преко платна
Ситно везе слова златна,
Твоја драга преко платна".

Ја шта веле слова златна
Преко њеног бијелог платна,
Ја шта веле слова златна?

"Веле с платна слова златна:
"О јесени благо мени!" -
Веле с платна слова златна".

Шантићеве песме 1900.